መቂ – ዝዋይ የመስኖ ልማት ፕሮጀክት ተመረቀ
የ አዲስ አበባ፡- ሁለት ሺህ ሔክታር መሬት የማልማት አቅም ያለው የመቂ ዝዋይ የመስኖ ልማት ፕሮጀክት የኢፌዴሪ ጠቅላይ ሚኒስትር ዶክተር ዐቢይ አሕመድ እና የኤርትራው ፕሬዚዳንት ኢሳያስ አፈወርቂ በተገኙበት ተመረቀ። ግንባታው በ292 ሚሊዮን ብር ወጪ ተደርጎበታል።  ትናንት የተመረቀው የመስኖ ልማት ፕሮጀክት ሁለት ሺህ ሔክታር መሬት የማልማት አቅም ያለውና የግንባታ ሥራውም በ2002 ዓ.ም የተጀመረ ነው። በአሁኑ ወቅት 2 ሺህ 700 አባወራዎችን ተጠቃሚ ያደርጋል የተባለው ፕሮጀክት ከዚህ በተጨማሪ በአካባቢው የሚገኝ ተጓዳኝ የመስኖ ፕሮጀክት ሲጠናቀቅ ደግሞ 15  ሺህ ሔክታር መሬት ማልማት እንደሚችል ተገልጿል። አጠቃላይ ለግንበታው የወጣው ብር 292 ሚሊዮን እንደሆነም ተጠቅሷል።  በምረቃ ስነ-ስርዓቱ ወቅት ጠቅላይ ሚኒስትር ዶክተር አብይ እንደተናገሩት፤ የመስኖ ልማትን በዘመናዊ ቴክኖሎጂ በመደገፍ አርሶ አደሩ በዓመት ከሁለት ጊዜ በላይ እንዲያመርት መደረግ አለበት። በአሁን ወቅት የመስኖ ፕሮጀክቶች ተገንብተው በተጠናቀቁባቸው አካባቢዎች አርሶ አደሮች በመስኖ እያለሙ ናቸው።  እንደ ጠቅላይ ሚኒስትሩ አባባል፤ የመስኖ ፕሮጀክት ባልደረሰባቸው ስፍራዎች አርሶ አደሮች ዘመናዊ ፓምፕ ተጠቅመው እንዲያመርቱ የማድረግ ሥራ ይሠራል። ለዚህም በተያዘው ዓመት 10 ሺህ የሚሆኑ ዘመናዊ  የውሃ ፓምፖች ከውጭ ወደ አገር ውስጥ ይገባሉ።  በሌላ በኩል ጠቅላይ ሚኒስትር ዶክተር ዐቢይ አሕመድና የኤርትራው ፕሬዚዳንት ኢሳያስ አፈወርቂ በባቱ ከተማ የሚገኘውን ፍሎራ ቬጅ የአትክልትና ፍራፍሬ ችግኝ ማፍያን ጎብኝተዋል። ፍሎራ ቬጅ በዓመት 20 ሚሊየን የአትክልትና ፍራፍሬ ችግኞችን በማፍላት ለአርሶ አደሩ የሚያቀርብ ሀገር በቀል ችግኝ ማፍያ ጣቢያ ነው።  በግብርናው ክፍለ ኢኮኖሚ ትኩረት የተሰጠውን የመስኖ ልማት በማገዝ ረገድ ትልቅ ሚና እንደሚጫወት ጠቅላይ ሚኒስትር ዐቢይ ተናግረዋል። በአራት ሚሊየን ብር የተቋቋመው ይህ ተቋም ከ20 እስከ 30 ባሉት ቀናት ውስጥ የሚደርሱ የአትክልትና ፍራፍሬ ችግኞችን በማፍላት ለአርሶ አደሩ የሚያቀርብ ነው። አዲስ ዘመን ሚያዝያ 27/2012 በጋዜጣውሪፖርተር